de Adrian N Ionescu 11.9.2017

Deficitul comercial al României a crescut cu 33,1%, în primele şapte luni din acest an comparativ cu perioada similară din 2016, până la peste 6,824 miliarde euro, potrivit comunicatului emis luni de Institutul Naţional de Statistică (INS).

Pe de altă parte, investiţiile nete realizate în economia naţională au scăzut cu 0,2%, în semestrul I din 2017 faţă de S1 / 2016, până la 29,79 miliarde de lei.,

Comerţul exterior

Exporturile FOB au însumat peste 36,101 miliarde euro, iar importurile CIF peste 42,925 miliarde euro, în perioada 1 ianuarie – 31 iulie 2017.

În luna iulie 2017 exporturile fob au fost de 5.224,5 milioane euro, importurile CIF au fost de 6.211,3 milioane euro, rezultând un deficit de 986,8 milioane euro. Faţă de luna iulie 2016, exporturile din luna iulie 2017 au crescut cu 8,6%, iar importurile au crescut cu 14,0%, arată documentul INS.

Valoarea schimburilor intra-UE28 de bunuri a fost de peste 27,398 miliarde euro la capitolul „expedieri” şi de 32.562 miliarde euro la capitolul „introduceri”, reprezentând 75,9% atât din total exporturi cât şi din total importuri, în primele şapte luni din acest an.

Exporturile extra-UE28 au fost de circa 8,703 miliarde euro, iar importurile din afara UE de aproximativ 10,363 miliarde euro la importuri, reprezentând 24,1% atât din total exporturi cât şi din total importuri.

Ponderi importante în structura exporturilor şi importurilor sunt deţinute de maşini şi echipamente de transport (47,2% la export şi 37,3% la import) şi alte produse manufacturate) (33,9% la export şi respectiv 30,8% la import)

Investiţiile

Scăderea investiţiilor nete realizate în economia naţională (-0,2% în S1 / 2017, faţă de S1 / 2016) „confirmă climatul investițional dificil, care ar putea continua pe viitor, pe fondul maturității ciclului economic post-criză global și acumulării de riscuri interne la adresa stabilității financiare. Deteriorarea calității execuției bugetare (reducerea cheltuielilor de investiții) va avea impact nefavorabil pentru dinamica economiei în trimestrele următoare”, potrivit unui raport al Băncii Transilvania.

Evoluţia investiţiilor pe elemente de structură a fost:

– 10,1% la capitolul „alte cheltuieli”, până la 2,77 miliarde de lei și de

– 0,6% la capitolul utilaje (inclusiv mijloace de transport), până la mai mult de 13,19 miliarde de lei.

+ 2,2 în lucrări de construcţii noi, până la 13,82 miliarde de lei.

A scăzut ponderea investiţiilor nete în industrie cu 0,7 puncte procentuale până la 34,1% din total şi marginal în comerţ / servicii şi în agricultură. Celelate ramuri economice au pierdut 2,8 puncte procentuale până la /% din totalzul investiţiilor nete.

Ponderea construcţiilor a crescut cu 3,8 puncte procentuale până la 25,4% din total.